Elon Musk forbereder “episk produktpræsentation”

Tesla har haft travlt med at love nye elbiler i løbet af 2025 – men de er endnu ikke dukket op. I stedet serverer Elon Musk nu et nyt løfte. Og ikke et hvilket som helst.

“Jeg har netop været forbi Teslas designstudio. Ved årets udgang kommer den mest episke produktpræsentation nogensinde,” skriver Musk på X.

Mere vil han ikke ud med. Men i en verden, hvor Teslas biler begynder at vise alderstegn, og konkurrenterne kommer buldrende med friske elbiler, er der meget, der skal indfries.

Nye biler – eller noget helt andet?

Tesla har tidligere nævnt, at man arbejder på “nye køretøjer – herunder mere prisvenlige modeller”, som skal kombinere elementer fra næste generations platform med teknologien fra de nuværende modeller. Ifølge Tesla selv betyder det en mindre besparelse end ventet, men også en mere effektiv skalering i en tid, hvor bilmarkedet er alt andet end forudsigeligt.

“Det gør det muligt for os at udnytte vores forventede produktionskapacitet på op mod tre millioner biler om året,” skriver Tesla i sin seneste kvartalsrapport. Alligevel har markedet ikke set skyggen af en ny model endnu i 2025. Bortset fra den faceliftede Model Y. Og kritikken vokser.

Bliver det endelig den længe ventede budgetmodel? En opdateret Roadster? Eller måske noget helt tredje? I tråden under Musks opslag, gættes der på mange ting. Heriblandt en opdateret Tesla Roadster, Optimus Gen 4 og endda … flyvende biler.

Indtil videre er der kun én ting, vi ved med sikkerhed: Tesla-aktieejerne vil kræve svar, når selskabet holder sit næste møde om få dage. Hvad blev der af løfterne om en prisvenlig model? Og hvad er det, Musk og designteamet har i ærmet?

Elon Musk forbereder “episk produktpræsentation”