Musk beder loyal støtte “holde kæft” efter han beder om stor lønpakke… Til Musk

Der har formentlig været løftede øjenbryn på Wall Street, da Elon Musk direkte bad en af Teslas mest loyale støtter, aktieanalytikeren Dan Ives fra Wedbush, om at “holde kæft” på det sociale medie X.

Dan Ives er kendt som en af de mest ivrige Tesla-fortalere blandt finansanalytikere. Han har et meget højt kursmål på Tesla-aktien, sat til 500 dollars per aktie – svarende til en samlet værdiansættelse på over 1.500 milliarder dollars. Dette på trods af, at Teslas resultater er faldet markant de seneste år. I første kvartal i år faldt leverancerne med 13 procent i forhold til året før, og der er ikke meget der tyder på, at Tesla kommer til at levere bedre resultater de næste par år, på trods af forhåbninger om en ny Model Y, der dog har rettet lidt på tallene her i landet.

Ives’ optimisme er i høj grad bundet op på CEO’en og hans løfter om selvkørende biler og robotter. Så sent som i sidste måned udtalte han, at ”Musk er Teslas største aktiv. Vi forventer, at han forbliver CEO frem til 2030.”

Musk bider fra sig

Men til trods for den store støtte fra Ives reagerede Musk skarpt, da analytikeren på X foreslog, at Teslas bestyrelse bør tilbyde direktøren en ny stor lønpakke og overtagelse af endnu mere kontrol i firmaet. Ives foreslog, at verdens rigeste mand kunne få op til 25 procent kontrol med Tesla gennem aktieoptioner – hvilket potentielt ville udløse en bonus på omkring 200 milliarder dollars. Til gengæld anbefalede han, at Musk forpligter sig til at bruge en vis mængde tid på Tesla og accepterer, at bestyrelsen får indsigt i hans politiske engagement.

Det forslag fik Musk til at svare med blot to ord: ”Shut up.”

Teslas bestyrelse har i forvejen været genstand for debat, efter en domstol tidligere i år ophævede Musks omstridte bonusplan fra 2018. Dommeren påpegede dengang, at Tesla ikke havde forhandlet nogen form for tidsforpligtelse med den kontroversielle CEO, selvom han samtidig leder selskaber som SpaceX, X, xAI, The Boring Company og Neuralink. Senest har han også lanceret planer om at starte sit eget politiske parti i USA.

I praksis kontrollerer Elon Musk Teslas bestyrelse fuldstændigt, og at han nemt kan omgå eventuelle krav om tilstedeværelse eller politisk tilbageholdenhed. Alligevel har Musks reaktion vakt opsigt, da forslaget fra Ives på mange måder kan ses som en loyal håndsrækning. Men det var altså ikke Musks syn på det.

Musk beder loyal støtte “holde kæft” efter han beder om stor lønpakke… Til Musk