Tesla melder endnu et Robotaxi-uheld – mens sikkerhedschauffører er på vej ud

Netop som Tesla er begyndt prøvekørsler med FSD (Full Self Driving) i Danmark kommer der nu dårlige nyheder fra USA, hvor Tesla kører forsøg med deres Cybertaxi setup i Austin. De har nu indrapporteret endnu et uheld, og det er det ottende uheld i programmet og kommer på et tidspunkt, hvor Tesla forbereder sig på at fjerne de menneskelige sikkerhedsovervågere fra bilerne.

Uheldet fandt sted i oktober 2025 og er indberettet til de amerikanske trafikmyndigheder, NHTSA. Ingen personer kom til skade, men Tesla har redigeret rapporten kraftigt, så det ikke fremgår, hvad der præcist skete.

Det er standardpraksis for Tesla, som ofte skjuler store dele af hændelsesbeskrivelserne med henvisning til forretningshemmeligheder.

Otte uheld på cirka 400.000 kilometer

Ifølge Tesla har Robotaxi-flåden samlet kørt omkring 402.000 kilometer. Med otte registrerede uheld svarer det til ét uheld for hver cirka 64.000 kilometer.

Til sammenligning er gennemsnittet for menneskelige bilister i USA ét uheld for hver cirka 805.000 kilometer.

Robotaxi-systemet kører dermed omkring ti gange oftere galt end en gennemsnitlig bilist.

Flåden er ifølge observationer vokset til omkring 29 biler, men der er ingen tegn på, at det samlede kilometertal er steget tilsvarende. Det tyder på, at kun få biler er aktive ad gangen.

Uheld sker med overvåger ombord

Det mest opsigtsvækkende er, at uheldene sker, mens der stadig er en menneskelig sikkerhedsovervåger i bilen. Enten i førersædet eller på passagersædet med mulighed for at afbryde systemet.

Disse medarbejdere er trænet til at gribe ind, hvis softwaren laver fejl. Alligevel sker der uheld med en frekvens, der ligger langt over det normale.

Alligevel har Elon Musk meldt ud, at Tesla vil fjerne sikkerhedsovervågerne fra Robotaxi-bilerne i Austin inden for få uger. Tesla har allerede bekræftet, at de er begyndt at teste biler uden nogen i forsæderne.

Skarp kontrast til konkurrenter

Udviklingen står i kontrast til selskaber som Waymo, der allerede kører fuldt førerløse taxatjenester i flere byer og har offentliggjort data fra over 160 millioner kørte kilometer. Her peger tallene på en lavere ulykkesrate end hos menneskelige bilister.

Hos Tesla er billedet et andet: en lille testflåde, mange uheld og begrænset indsigt i, hvad der går galt.

At fjerne de sidste sikkerhedsnet, mens ulykkesraten fortsat er markant højere end normalt, giver projektet et skær af at være “klassisk Elon Musk”; et ret aggressivt forsøg der måske ikke helt tager hensyn til sikkerhed og lovgivning i jagten på FSD – en jagt, Elon Musk har ført i årevis.

Tesla melder endnu et Robotaxi-uheld – mens sikkerhedschauffører er på vej ud